
Către,

BIROUL PERMANENT AL 

CAMEREI DEPUTAŢILOR


Vă înaintăm, alăturat, raportul asupra proiectului de Lege pentru modificarea și completarea Legii nr.184/2001 privind organizarea și exercitarea profesiei de arhitect, trimis comisiei pentru examinare pe fond, cu adresa nr. PL.x 97 din 3 martie 2014.

PREŞEDINTE,

MARIN ALMĂJANU
Comisia pentru administraţie publică şi amenajarea teritoriului 

Telefon: 021.414.1125, 021.414.1126; Fax: 021.314.69.34; e-mail: cp06@cdep.ro
COMISIA PENTRU ADMINISTRAŢIE PUBLICĂ ŞI
AMENAJAREA TERITORIULUI 
	Bucureşti,
	2.04.2014

	Nr.
	4c-6/63


R A P O R T      
asupra proiectului de Lege pentru modificarea și completarea Legii nr.184/2001 privind organizarea și exercitarea profesiei de arhitect

În conformitate cu prevederile art.95 din Regulamentul Camerei Deputaţilor, republicat, Comisia pentru administraţie publică şi amenajarea teritoriului a fost sesizată, prin adresa nr. PL.x 97 din 3 martie 2014, cu dezbaterea pe fond în procedură obişnuită, a proiectului de Lege pentru modificarea și completarea Legii nr.184/2001 privind organizarea și exercitarea profesiei de arhitect.
La întocmirea prezentului raport Comisia a avut în vedere:

· avizul favorabil al Consiliului Legislativ (nr.1368/10.12.2013)
· avizul favorabil al Comisiei juridice, de disciplină și imunități (nr.4c-11/211/12.03.2014)

· avizul favorabil al Comisiei pentru afaceri europene (nr.4c-19/29/11.03.2014)

· avizul favorabil al Comisiei pentru egalitatea de șanse pentru femei și bărbați (nr.37/222/12.03.2014)

· avizul favorabil al Comisiei pentru muncă și protecție socială (nr.4c-7/101/13.03.2014)

Proiectul de lege a fost adoptat de Senat în şedinţa din 24 februarie 2014, în calitate de primă Cameră sesizată.

Camera Deputaţilor este Cameră decizională potrivit prevederilor art.75 din Constituţia României, republicată şi ale art.92 din Regulamentul Camerei Deputaţilor, republicat. 
Proiectul de lege are ca obiect de reglementare modificarea și completarea Legii nr.184/2001 privind organizarea și exercitarea profesiei de arhitect, cu modificările și completările ulterioare, urmărindu-se asigurarea transpunerii corecte a unor dispoziții din Directiva 36/2005/CE a Parlamentului European și a Consiliului din 7 septembrie 2005 privind recunoașterea calificărilor profesionale și din Directiva 2006/123/CE a Parlamentului European și a Consiliului din 12 decembrie 2006 privind serviciile în cadrul pieței interne și evitarea declanșării unei proceduri de constatare a neîndeplinirii obligațiilor asumate de către România, prevăzută la art.258 din Tratatul privind funcționarea Uniunii Europene. Prin proiect se preconizează, în special, eliminarea unor condiționări în ceea ce privește exercitarea ocazională sau temporară a profesiei de arhitect de către cetățeni ai altor state membre ale Uniunii Europene, pe teritoriul statului nostru, prevăzute de textul în vigoare al art.11 alin.(4) lit.a) și c) din Legea nr.184/2001. 

Potrivit prevederilor art.61 din Regulamentul Camerei Deputaţilor, republicat, comisia a examinat proiectul de lege în şedinţa din 2 aprilie 2014.
La lucrările comisiei au fost prezenţi 20 deputaţi, din totalul de 24 membri ai comisiei.

La dezbaterile care au avut loc au participat, în conformitate cu prevederile art.54 şi 55 din Regulamentul Camerei Deputaţilor, republicat, doamna Anca Ginavar, șef serviciu în cadrul Ministerului Dezvoltării Regionale și Administrației Publice.

În urma examinării intervenţiei legislative şi a opiniilor exprimate de către membrii Comisiei, s-a hotărât cu unanimitate de voturi, să se supună plenului Camerei Deputaţilor adoptarea proiectului de Lege pentru modificarea și completarea Legii nr.184/2001 privind organizarea și exercitarea profesiei de arhitect în forma adoptată de Senat.

 În raport cu obiectul şi conţinutul reglementării, proiectul de lege face parte din categoria legilor ordinare.
	PREŞEDINTE,
	                    SECRETAR,

	MARIN ALMĂJANU
	RADU BABUȘ


Consilier, Roxana Feraru

